MTLS บวก 1.45% รับอานิสงส์ธปท.คุมกำเนิดบัตรเครดิต
MTLS บวก 1.45% รับอานิสงส์ธปท.คุมกำเนิดบัตรเครดิต ล่าสุด ณ เวลา 11.15 น. ราคาอยู่ที่ 35.00 บาท บวก 0.50 บาท หรือ 1.45% สูงสุดที่ 35.50 บาท ต่ำสุดที่ 34.75 บาท มูลค่าซื้อขายที่ 233.23 ล้านบาท โบรกฯ แนะ “ซื้อ” ชูเป้า 39 บาท คาดกำไร Q2/60 โตทะลุ 80%
11 ก.ค. 2560

ผู้สื่อข่าวรายงานว่า ราคาหุ้นบริษัท เมืองไทย ลิสซิ่ง จำกัด (มหาชน) หรือ MTLS ณ เวลา 11.15 น. ราคาอยู่ที่ 35.00 บาท บวก 0.50 บาท หรือ 1.45% สูงสุดที่ 35.50 บาท ต่ำสุดที่ 34.75 บาท มูลค่าซื้อขายที่ 233.23 ล้านบาท ขณะที่ดัชนีตลาดหุ้นไทยโดยรวมลบ 0.22%

โดย นายชูชาติ เพ็ชรอำไพ ประธานกรรมการบริหาร MTLS เปิดเผยว่า บริษัทไม่ได้รับผลกระทบจากกรณีที่ธนาคารแห่งประเทศไทย (ธปท.) เตรียมประกาศหลักเกณฑ์เพื่อคุมเข้มบัตรเครดิต เนื่องจากปัจจุบันบริษัทไม่ได้มีสินเชื่อบัตรเครดิตแต่อย่างใด ขณะที่มาตรการที่เตรียมออกมาใช้ดังกล่าวจะคุมเข้มสำหรับผู้ใช้บัตรเครดิต จึงไม่มีผลกระทบต่อผลประกอบการของบริษัท
แต่หากธปท.ออกเกณฑ์คุมเข้มสินเชื่อบัตรเครดิต และกำหนดเกณฑ์สำหรับบุคคลที่จะทำบัตรเครดิตต้องมีรายได้ 30,000 บาท/เดือนขึ้นไปนั้น เชื่อว่าจะส่งผลดีกับบริษัท เพราะในอนาคตคหากบุคคลเหล่านั้นไม่สามารถทำบัตรเครดิตได้ หรือบุคคลที่มีความต้องการสินเชื่อ น่าจะหันมาขอใช้บริการสินเชื่อกับบริษัทมากขึ้น ซึ่งบริษัทมีสินเชื่อรายย่อยไว้ตอบสนองความต้องการของลูกค้ากลุ่มนี้อยู่แล้ว
“บอกได้เลยว่า เราได้รับส้มหล่นเต็มๆ ถ้าหากแบงก์ชาติประกาศหลักเกณฑ์คุมเข้มบัตรเครดิต เพราะลูกค้าที่มีรายได้ไม่ถึง 30,000 บาท ไม่สามารถทำบัตรเครดิตได้ จะไหลเข้ามาหาเรา ซึ่งเราพร้อมปล่อยกู้เต็มที่ เพราะกลุ่มนี้มีรายได้เป็นหลักเป็นแหล่ง มีรายได้ประจำที่แน่นอน ผมว่าจะส่งผลดีกับ MTLS ด้วยซ้ำ เพราะทำให้สัดส่วนสินเชื่อของเราเติบโตอย่างแข็งแกร่ง” นายชูชาติ กล่าว
 
ด้าน บล.ฟินันเซีย ไซรัส ระบุในบทวิเคราะห์ แนะนำ “ซื้อ” MTLS ปรับราคาเหมาะสมเพิ่มขึ้นเป็น 39 บาท จากเดิม 36 บาทต่อหุ้น โดยคาดการณ์ว่าในอีก 3 ปีข้างหน้า กำไรของบริษัทจะเติบโตอยู่ที่ 35% ต่อปี โดยปรับเพิ่มประมาณการกำไรของ MTLS แนวโน้มไตรมาส 2/60 จะสร้างสถิติสูงสุดใหม่อยู่ที่ 564 ล้านบาท เพิ่มขึ้น 88% เมื่อเทียบกับช่วงเดียวกันของปีก่อน
ทั้งนี้ คาดการณ์สินเชื่อจะเพิ่มขึ้นราว 60% เกิดจากความต้องการสินเชื่อประเภทใช้หลักประกันสูงขึ้นเพื่อนำไปทำเกษตรกรรมและเปิดภาคเรียน ประมาณการดังกล่าวอยู่บนพื้นฐานสเปรดที่ 20% และหากกำไรไตรมาส 2 เป็นไปตามคาดจะทำให้ครึ่งปีแรกกำไรของ MTLS จะขึ้นมาอยู่ที่ 1.1 พันล้านบาท หรือเพิ่มขึ้น 90% เมื่อเทียบกับปีก่อน
นอกจากนี้ ได้ปรับคาดการณ์กำไรสุทธิ MTLS ปีนี้ขึ้นอีก 7% เป็น 2.3 พันล้านบาท เพิ่มขึ้น 58.5% เมื่อเทียบกับช่วงเดียวกันของปีก่อน โดยเป็นการเพิ่มการเติบโตของสินเชื่อจากเดิม 50% เป็น 60% จากเป้าหมายของบริษัทอยู่ที่ 50% ภายหลังจากการเติบโตของสินเชื่อไตรมาส 1 ที่ดีกว่าคาด โตมากกว่า 70% แม้ว่าเป็นฤดูกาลที่ไม่ดีของสินเชื่อ เนื่องจากการเปิดสาขาใหม่ 200 สาขาในช่วงต้นปี และประสิทธิภาพของสาขาเดิมทำได้ดีขึ้น
ด้านคุณภาพสินเชื่อในปีนี้คาดว่าจะต่ำที่สุดในกลุ่มการเงิน โดยเอ็นพีแอลจะอยู่ที่ 1% และมี Coverage ratio ที่ 220%